
Velkommen til 
Hvid til hvid 


Dette er et zine, der er et resultat af fælles refleksioner 
over vores egen hvidhed. Det skal ses som en 
invitation til andre om at reflektere over deres hvidhed, 
og hjælpe med at starte samtaler om hvidhed. Vi 
opfordrer dig til at læse zinet med dine venner eller 
familiemedlemmer og diskutere det, men du kan også 
læse det alene. 


Vi har skrevet zinet til alle, der har lyst til at åbne det. 
Det er til dig, som vil forholde dig kritisk til din egen 
position og hvad den er med til at gøre i verden. 
Samtidig mener vi, at det er nødvendigt, at vores 
kritik er åben og sårbar. Derfor har vi valgt at tage 
udgangspunkt i vores personlige erfaringer med 
racisme og hvidhed. Zinet er derfor lige så meget en 
indadvendt refleksion som en invitation. 


Vi er en gruppe af hvide personer, der med forskellige 
tilgange er engageret i antiracistisk arbejde. I maj 
begyndte vi at mødes for at tale om at lave et zine. Vi 
havde i vores politiske arbejde savnet rum og grupper 
til at arbejde med vores hvidhed. Vi manglede noget 
tekst, der var skrevet på dansk, der forholdt sig til 
hvidhed og hvilken rolle det spiller i det antiracistiske 
arbejde. Det har vi forsøgt at gøre i dette zine. 


Det føles mærkeligt intentionelt at mødes kun hvide 
sammen for at tale om racisme og hvidhed. Selvom 
vi jo ofte gør det i forvejen uden at reflektere over det. 
Det har været kraftfuldt som antiracister at mødes 
netop om det at være hvide med andre hvide, og gå 
imod en kultur af ansvarsfralæggelse og udskamning. 


At bruge racekategorier er uvant i Danmark. Det fik 
stor opmærksomhed i medierne at sorte til Black 
Lives Matter demonstrationen i maj 2020 blev 


opfordret til at gå forrest, og dermed at hvide ikke 
skulle. Dette er blevet meget kritiseret, fordi der 
stadig er en stor modstand mod at bruge race som 
social kategori i Danmark. Det skyldes, at mange ser 
racekategoriseringen som problemet i sig selv. Men 
at tale om problemerne har aldrig skabt dem i første 
omgang. Det er racismen og racevidenskaben, der 
har skabt racekategorierne. Det betyder, at selvom 
race ikke findes videnskabeligt eller biologisk, så har 
race stadig sociale konsekvenser i verden i dag. For 
at komme problemerne til livs må vi som en start tale 
om dem. 


Hvad er hvidhed? Det er ikke nemt at definere præcis, 
hvad hvidhed er eller gør. Alle teksterne i vores zine 
er heller ikke enige på dette punkt, men der er nogle 
overordnede ting, der går igen i teksterne. En af 

dem er, at hvidhed kan ses i vores socialisering. Den 
oplærer os i hvordan vi begår os, præger vores tanker 
og vores opførsel over for folk, der ikke er hvide. 

En anden er, at hvidhed er usynlig for os hvide. Det 
sker blandt andet ved, at hvidheden tildeler hvide 
mennesker retten til at definere hvad den universelle 
oplevelse er. Hvidhed bliver set som det neutrale 
udgangspunkt. Vi er også enige om, at hvidhed 

er med til at skabe dominans, racistisk vold og en 
dehumanisering af folk, der ikke er hvide. 


Vi vil gøre det tydeligt, at vi på trods af at være 
ideologisk imod racisme, alligevel som hvide 
mennesker er investeret i hvidhed og racisme. Med 
det mener vi, at vi stadig nyder godt af de systemer, 
som vi er imod. At vi stadig kommer til at opføre os 
racistisk og gentage racistiske mønstre, selvom vi er 
imod dem. 


At vælge vores hvidhed til eller fra ligger på grænsen 
af vores mulighedshorisont: Vi vil både afskaffe 
hvidhed, men samtidig kan vi ikke undslippe den i os 
selv. Vi vil bekæmpe hvidhed, men vi kan ikke løbe fra 
vores egen medskyldighed. Vi vil derfor starte med at 
slå vores hvide uskyldighed ihjel. Vi er medskyldige og 
vi vil bekæmpe hvid magt. 


Men. Vores refleksioner får os også til at spørge 

os selv, om vi overhovedet kan være antiracister 

og hvide på en gang? Vi kender ikke det endelige 
svar. Vi vælger at svare ved at sige, at det er vores 
ansvar at bekæmpe hvid magt og understøtte BIPOC- 
kammerater og antiracistisk arbejde. 


Så, velkommen til Hvid til hvid. 


Vi anbefaler jer at læse Kære Zine-teksten først, da 
den er en refleksion over vores gruppes arbejde. 
Vores mail er åben, hvis I gerne vil sende jeres svar 


ind til os, har kommentarer til zinet eller hvis I vil 
bidrage til det næste. I kan skrive til os på 


hvidtilhvidægmail.com. 








Kære 
Line 
Kære Zine 


Det er første gang jeg skal være i en gruppe for 
hvide mennesker, hvor vi sammen snakker og skriver 
om hvidhed. I løbet af de sidste par måneder har 

vi mødtes, lært hinanden at kende og svaret på 
arbejdsspørgsmål omhandlende temaet ”Hvidhed”. 
Dette er mine svar på vores arbejdsspørgsmål. 

Jeg har tvivlet meget på, om jeg ville dele 
mine personlige svar med jer læsere, fordi jeg er 
usikker på hvordan det bliver modtaget. Men jeg 
deler teksten fordi jeg ønsker et skift i hvordan vi 
som hvide snakker om race og racisme. Jeg håber 
vi kan skabe en ny måde at være hvide på, hvor vi 
kan stå samlet i solidaritet med sorte, oprindelige og 
brune folk, for at gøre en ende på racisme. 

En ny måde at snakke om race og racisme 
på er at begynde at snakke om hvidhed. 


Jeg tror ikke der findes én måde at arbejde med 
hvidhed på, ligesom der ikke findes én måde at 
være hvid. Vi kommer alle med forskellige oplevelser 
baseret på fx klasse, sociale lag, seksualitet og køn. 
Min tekst er et kig ind i én metode til hvordan vi kan 
se på hvidhed. 


Nu vil jeg gå i gang med at svare på arbejds- 
spørgsmålene. Jeg håber I får noget ud af det <3 

Hvad skal zinet 
bruges til? 


Dette er vores første zine og er en invitation til at 
forholde sig selvkritisk til sin hvidhed. Vi har skrevet 
det ud fra personlige oplevelser i håb om, at I læsere 
kan genkende vore erfaringer. 

Det fungerer som et redskab til at tale om 
hvidhed. Alle i vores gruppe har haft brug for hjælp 
til at snakke om hvidhed; på dansk, i en dansk 
kontekst. Vi har derfor lavet et zine på dansk til os 
selv og andre, der har brug for hjælp. Vi håber på 
at det kan fungere som en - ud af mange metoder - 
hvorpå vi kan undersøge hvidhed og derigennem få 
nye forståelser af os selv, så vi kan blive bedre til at 
kæmpe for alles frigørelse. 


Vi har aftalt, at det er et kærligt zine. Vi vil gerne 
være med til at skabe en kultur for, hvordan hvide 
kan tale med hinanden om racisme. Derfor tager vi 
initiativ til og ansvar for en åben samtale, hvor vi kan 
spejle os i hinandens erfaringer og rykke videre fra 
at skamme os, være offensive og benægte. Vi kan i 
gruppen genkende at have udskammet andre for at 
sige det forkerte og for ikke at ”gøre det godt nok”. Vi 
anerkender, at denne strategi ikke altid hjælper med 
at eliminere racisme; i stedet har den ofte været med 
til at fremmedgøre os fra hinanden. 


Vi håber at det kan kickstarte en kultur, hvor vi lytter 
til hinanden og finder sammen, hvid til hvid, i det her 
vigtige arbejde, så vi kan komme frygt og racisme 

til livs. I sidste ende kan det give os et stærkere 
fællesskab på tværs af racisme og undertrykkelser, 
der ofte skiller os ad. 


Da zinet er et redskab har jeg efterladt en side 
efter dette kapitel, hvor I læsere kan svare på 
spørgsmålene. Jeg opfordrer til gruppearbejde, hvis 
I har lyst og mulighed. I kan svare på spørgsmål 
sammen eller dele jeres svar med hinanden. 

Hvornår gik det op 
for dig, at du var 


hvid? 


Dette spørgsmål kan godt vække svære følelser i 
mange, fordi vi sjældent snakker om at være hvid. 
Inden jeg opdagede at jeg var hvid, havde jeg 

aldrig snakket om hvidhed. Jeg havde dengang min 
daglige gang i flere kulturhuse i København og i det 
gamle Ungdomshus, hvor racisme ikke blev tolereret. 
Selvom vi ofte talte om racisterne og racistisk 
lovgivning, tænkte jeg aldrig over min egen ”race”. 
Det er vigtigt at gentage, at race ikke er en biologisk 
ting; det er racismen, der har skabt racerne. 


Det gik først rigtigt op for mig, at jeg var hvid for 10 
år siden, som 18-årig. Jeg var rejst til Nordfrankrig, 
hvor jeg hjalp til med en retssag mod den franske 
stat og politi. Her dokumenterede jeg politivold mod 
(sorte og brune) flygtninge i 2 år, i en meget kaotisk 
situation, hvor hverdagen var præget af psykisk og 
fysisk vold og anholdelser af flygtninge og af folk, der 
dokumenterede og forsøgte at forhindre politivold. 
Jeg opdagede at jeg var hvid fordi jeg ofte var den 
eneste hvide person til stede. Det blev tydeligt for 
mig at jeg var hvid, fordi min hvidhed fungerede 
som en slags forsikring for mig: Jeg kunne når som 
helst tage hjem til Danmark med mit pas. Jeg blev 
sjældent spurgt om ID, og når jeg blev anholdt blev 
jeg altid løsladt hurtigt igen. Jeg oplevede vold, men 
den var minimal i forhold til de flygtninge, der fik 
brækket ben og arme, oplevede psykisk terror eller 
blev myrdet af politiet. Mildt sagt var der en verden til 
forskel. 

Det gik langsomt op for mig hvordan jeg 
hele livet havde været omringet af hvide mennesker, 
som aldrig snakkede om hvidhed; i min folkeskole, 

i mit nabolag, i Ungdomshuset og blandt venner og 
familie. 

Hvorfor er det 
vigtigt at jeg er 
hvid? 


Da jeg opdagede at jeg var hvid, begyndte jeg 

at indse at det system jeg følte mig så tryg i 
udnyttede sorte og brune mennesker. Jeg følte mig 
investeret i hvidhed, som om det var en slim jeg 
ikke kunne undslippe, og jeg så hvordan et hvidt 
overherredømme gav mig adgang til privilegier, som 
jeg ønskede alle havde ret til, men kun jeg havde 
adgang til. Jeg forstod derfor bedre, at racisme ikke 
kun var reduceret til en personlig handling eller et 
moralsk standpunkt, men en struktur og et socialt 
hierarki som handler om, hvem der har magt. 

Min position i systemet blev mere klar, hvilket betød 
at jeg var bedre rustet til at gøre noget ved det. Jeg 


kunne begynde at skelne mellem sandhed og løgne. 

Hvorfor arbejde 
med hvidhed? 


Da jeg begyndte at forstå mere om omfanget af 
racismens realiteter, gik jeg igennem en følelse af 
skyld. Jeg følte mig skyldig, fordi jeg ikke havde 
kendt til omfanget før, og jeg tænkte at jeg ikke 
havde gjort nok mod racisme. Hvis jeg bare kørte 
hårdt nok på, kunne det være at min skyld gik væk. 
Jeg gik i gang med tage afstand til andre hvide 
mennesker, fordi jeg ikke syntes de arbejdede lige 
så "antiracistisk” som mig. En indsats der varede 
mange år, hvor jeg skubbede mange venner og 
familiemedlemmer væk. Jeg skulle være "den gode 
hvide person”, som aldrig sagde noget forkert. 


Til sidst havde jeg få hvide mennesker omkring mig 
og ingen at pege fingre ad. Jeg var tvunget til at 
kigge på mig selv. 

Da jeg i 2017 fik Instagram begyndte jeg at 
følge en person, der hedder Layla F. Saad. En sort 
kvindelig forfatter, der har skrevet arbejdsbogen Me 
and White Supremacy Workbook, som er en guidet 
dagbog til at arbejde med personlig anti-racisme. 
Bogen er udviklet til folk, der har hvide privilegier, og 
består af en række spørgsmål, som man reflekterer 
over og svarer på. Jeg købte bogen med det samme 
og lærte, at hvis jeg arbejder med hvidhed, får jeg 
en nøgle til at kunne se på hvordan jeg fungerer 
i strukturelle racistiske mønstre. Hvis jeg selv er 
en del af mønstrene kan jeg også være en del af 
løsningen. Jeg kunne stoppe med at arbejde ud fra 
en følelse af skyld og vrede, og starte med at tage 
ansvar for at tale om hvidhed, og folde et ureflekteret 
kapitel ud, som havde kategoriseret mig til at være et 
problem. Nu var det hvidheden, der var et problem, 
ikke det at være hvid. 


Arbejdsspørgsmål 43 


At arbejde med hvidhed betyder at vi som hvide 
kan aflære en del af vores socialisering, som kan 
være med til at eliminere racisme. Vi er født med 
hvide privilegier, ikke pga. vores hudfarve, men 
fordi det hvide overherredømme fungerer ved at 
uddele fordele til nogen, men ikke til alle. Vi nyder 
altså samtidig godt af de systemer, vi er imod. Hvis 
vi gerne vil se på racismens ulige fordelinger, må vi 
derfor også kigge på hvidhed. 


For at aflære racistiske mønstre, som vi har arvet 
gennem vores socialisering, må vi gøre op med 
vores fælles arv. Dette kræver en stor mængde 
tålmodighed over for os selv og hinanden. Vi har 
derfor brug for et rum, som vi kan snakke og øve os i. 

Hvorfor mødes vi i 
et hvidt fælleskab? 


Hvis jeg kunne tage 18-årige mig i hånden i dag, 
ville jeg - uden tvivl - opfordre mig selv til at søge et 
fællesskab. Det er hårdt at stå alene med følelser 
som skyld og ikke at være tilstrækkelig. Det kan både 
begrænse os i at stå i solidaritet med sorte og brune 
mennesker, og isolere os selv fra fællesskaber med 
andre hvide, hvor vi kan hjælpe hinanden på vej. 
Jeg manglede et hjælpsomt fællesskab, for at tackle 
følelser forbundet med hvidhed, og et sted hvor jeg 
kunne tage ansvar for min egen uddannelse. Da vi 
startede denne gruppe, blev det hurtigt tydeligt at 
formålet ikke var at udskamme eller opnå en højere 
status, men lige præcis at tage ansvar for egen 
læring ved at løfte i samlet flok. Jeg mødes altså 
med gruppen, fordi jeg ser den som et rum for hvide 
mennesker, hvor vi skaber et støttenetværk, som kan 
hjælpe med at tale om vores udfordringer. 

Kampen mod det hvide overherredømme 
og dermed en kollektiv befrielse er lige så lang som 
vores liv. Derfor mødes vi også for at støtte hinanden 
i at forblive i kampen og for at bygge autentiske og 
respektfulde relationer til sorte og brune mennesker, 
så vi kan stå samlet og i solidaritet for en kollektiv 
befrielse. Vi skal bygge nye fællesskaber, der ikke 
er baseret på hvid magt og dominans, men derimod 
fællesskaber, der er fuld af dyb kærlighed til os selv 
og hinanden. 


Kh Monne 

Håvard Magnussen 


Make Whiteness 
Strange Again 


En kommentar 


CW: Diskussioner af racisme, racistisk vold og 


hvidhed; utilgængeligt sprogbrug 





Universitetet er et sært sted. På den ene side er 

det et sted, der er spundet ind i en smuk fortælling 
om fri tænkning, nysgerrighed og progressivitet. På 
den anden side er det et sted, der er medskyldigt 

i opretholdelsen af diverse ulighedsskabende 
magtstrukturer. En af de magtstrukturer er hvidhed. 
Ægteskabet mellem hvidhed og universitetet er 

i løbet af de sidste tyve år blevet mere og mere 
spændende at følge med i. For selvom universitetet 
har spillet en central rolle i produktionen og 
reproduktionen af hvidhed, koloniale projekter 

og hvidt overherredømme siden dets fødsel, er 

der i de senere år udsprunget - særligt fra US- 
amerikanske universiteter - et forskningsfelt, der 
kaldes hvidhedsstudier eller Critical Whiteness 
Studies. En teoretiker der - mere eller mindre mod 
hans egen vilje - tilhører dette forskningsfelt er 
filmkritiker og -teoretiker Richard Dyer, der i 1997 
skrev bogen White: Essays on Race and Culture. 
Dyer satte sig for at kortlægge hvad jeg vil oversætte 
til hvidt racialt billedsprog (white racial imagery) — en 
fin måde at beskrive, hvordan vi får præsenteret og 
hvordan vi forestiller os hvide mennesker. Følgende 
tekst er først og fremmest en præsentation af 

Dyers bog White, men også en kritik af universitetet 
som institution. Det er en hyldest til revolutionært 
kammeratskab og en fuckfinger til racisme globalt og 
lokalt. Så er der vist ikke andet at sige end: Buckle up. 

Den store (h)vide verden 

I introduktionskapitlet ”The Matter of Whiteness” 

i White: Essays on Race and Culture fremlægger 
Richard Dyer sit akademiske projekt. Dyer ønsker, 
som titlen på denne anmeldelse fisker efter, at 
gøre hvidhed synlig og fremmed (strange). Inden 

vi fortsætter med Dyers argument, skal det siges, 
at Dyer skriver i kølvandet på og samtidigt med 

en lang tradition af postkoloniale teoretikere — 
teoretikere, der beskæftiger sig med hvordan 
kolonialisme og koloniale strukturer lever videre i 
en såkaldt postkolonial verden — der blandt andet 
har kortlagt og teoretiseret hvordan oprindelige 
befolkninger (Tuhiwai Smith 1999), orientaliserede 
(Said 1978), ghettoiserede (Kelley 1997) og på 
andre måder racegjorte befolkningsgrupper bliver 
skabt og portrætteret i litteratur, forskning, film osv. 
Med et udgangspunkt i film- og medievidenskab 
forsøger Dyer med bogens forskellige essays at 
rette blikket mod konstruktionen af den hvide 
karakter og konstruktionen af det hvide univers — 
noget, jeg vil kalde for ”den store (h)vide verden”. 
Tidligt i sin introduktion pointerer Dyer - der selv 

er en hvid engelsk mand, der har levet store dele 
af sit livi USA - hvordan hvide filmkarakterer i en 
US-amerikansk kontekst er overrepræsenterede og 
understuderede. Understuderede i den forstand, 

at selvom filmvidenskabelig forskning selvfølgelig 
beskæftiger sig uproportionelt meget med at tale 
om hvide karakterer og fortællinger, så bliver disse 
karakterer eller fortællinger aldrig behandlet som 
værende hvide. Dyer mener at forklaringen på dette 
fænomen skal findes i racialiseringsprocesser — altså 
hvem der bliver gjort til en person/karakter, der har 
en race, og hvem der ikke gør. Dyer skriver: ”As 
long as race is something only applied to non-white 


peoples, as long as white people are not racially 
seen and named they/we function as a human 

norm. Other people are raced, we are just people” 
(1997: 1). Inden jeg fortsætter, skal jeg knytte en 
kommentar til Dyers sprogbrug og ordvalg. Som 
nogle af os kender fra andre tekster og bøger i 
samme genre, bruger Dyer flere sider på at redegøre 
for sit brug, i dette tilfælde, af ordet non-white til 

at beskrive karakterer, der ikke bliver racialiseret 
som hvide. Når jeg citerer Dyer vil jeg ligeledes 
bruge ordet ikke-hvid, men som mine dekoloniale 

og antiracistiske kammerater i København har lært 
mig og andre, er ordet BIPOC (Black, Indigenous, 
People of Color) mere præcist og bedre i alle andre 
sammenhænge, idet ordet ikke (igen, igen) centrerer 
hvidhed. Tilbage til Dyers akademiske projekt vil han 
undersøge hvide mennesker som værende hvide 
mennesker, hvide karakterer som værende hvide 
karakterer. Det viser sig dog at være sværere end 
som så. Svært på grund af den måde vi forestiller 
os hvide mennesker i og uden for filmmediet: ”White 
people in their whiteness are imagined as individual 
and/or endlessly diverse, complex and changing” 
(Dyer 1997, 12). 


Dyer beskriver hvide karakterer som tomme (having 
no content), forstået på den måde, at de kan være 
hvem som helst (Dyer 1997: 9). Hvidhed er således 
fraværet af en bevidsthed om gruppetilhørsforhold, 
samtidig med at det beskriver den gruppe (hvide 
mennesker), som altid er i centrum. Man kan 
nærmest se det for sig: Den hvide karakter, der 
træder frem på det hvide lærred som et hvidt lærred, 
klar til at blive malet på, men ikke på forhånd tilmalet. 
Men Dyer giver ikke op så let. I første omgang er det 
umuligt for Dyer at reducere konstruktionen af hvide 

filmkarakterer til stereotyper i modsætning af ikke- 
hvide karakterer, som han og andre påpeger ofte 
gengives som stereotyper. I stedet foreslår Dyer, at 
hvidheden bor i filmmediet i de positioner som hvide 
karakterer har i den narrative struktur — hvilken rolle 
den hvide karakter spiller i den hvide fortællings 
udvikling. 


Hvidhed og individualitet 

Dyer fortæller os, at den hvide karakter er en 
hovedperson. En person der kan gøre ting, der 

kan skabe ting. Men den hvide karakter er også 

en karakter, der ikke er knyttet til andre (hvide) 
karakterer. Hvide karakterer er individer. Hvidhed er 
individualitet. 


I relation til antiracistisk arbejde og aktivisme 
synes, jeg at Dyers argument er særligt interessant, 
for hvordan bekæmper man racister, der udfører 
racistisk vold, hvis den måde hvorpå vi forestiller os 
racister er som selvkørende, egenrådige. Dyer ville 
nok argumentere for, at de hvide karakterer og det 
hvide raciale billedsprog, vi er blevet eksponeret 
for, betyder at vi forstiller os racister som individer 
afskåret fra nogen som helst form for kontekst. 
Racisme bliver til enkeltstående tilfælde. Racisten 
bliver til en handlende hovedperson uden kobling til 
en omkringliggende racistisk verdensorden. 

Når Dyer forklarer os, at det særprægede ved 

den hvide karakter er dens individualitet, er det 
spændende at vende blikket mod det, nogle 
vælger at kalde neoliberal identitetspolitik. Ved 
neoliberal identitetspolitik, modsat det nogle 

kalder revolutionær identitetspolitik, skal vi forstå 
identitet(er) som krystalliserede, individualiserede, 
essentialiserede og markedsførbare — identitet 


bliver til noget man ér, ikke noget man bliver gjort 

til, får eller tager. Endvidere hører der til neoliberal 
identitetspolitik - og neoliberalisme i bred forstand 

- at det umuliggør en egentlig kritik af strukturer og 
institutioner. Hvis du og jeg har lært at forestille os 
en racist som en egenrådig racist, som en afvigende 
isoleret enhed, der altid har været og altid vil være 
en racist, fjernes fokus fuldstændig fra de rum 

og institutioner, der muliggør racistens racisme. 
Derudover fodres en fortælling om at racisme kun 
eksisterer interpersonelt — mellem mennesker i 
interaktioner — og ikke som en global struktur, der 
strukturerer liv og død, der strukturerer dig og mig. 
Jeg ønsker på ingen måde at underkende eller 
undervurdere den vold og de traumer, der knytter sig 
til interpersonel racisme (tilråb, overfald, afvisning 
osv.). Jeg ønsker blot at vende blikket mod de 
institutioner, der muliggør at den interpersonelle 
racisme overhovedet kan finde sted, samtidig med at 
institutionerne selv konstruerer tilfældene som noget 
afvigende, der eksisterer udenfor eller andetsteds. Et 
godt eksempel på en institution, hvor præcis det her 
finder sted, er universitetet. 


Hvem må (h)vide hvad? 

Jeg er selv universitetsstuderende og har min 
daglige gang i det åh så fine elfenbenstårn. Det 
samme har Richard Dyer. Der, hvor universitet 
som institution skræmmer mig mest, er i måden 
hvorpå det er lykkedes med at skabe en opfattelse 
af sig selv som en neutral vidensinstitution, når 

det der i virkeligheden er på spil er, at universitet 
tager monopol på det, der hedder vidensproduktion 
(skabelsen af ”viden”, som regnes for rigtig, legitim 
eller objektiv, der derefter i visse tilfælde kan købes 
og sælges), og således bestemmer hvem der må 

og kan (h)vide og hvem der ikke må og kan vide. 
Derudover er det en offentlig hemmelighed, at 
universitetet er dybt involveret i opretholdelsen af 
diverse grænseregimer (Chatterjee & Maira 2014), 
udbytning og ulighed globalt og lokalt (Gusterson 
2017), patologisering af kroppe (Riggs et al. 2019) 
osv. Men hvad skal vi så stille op med Dyers 
arbejde, hvis det er udsprunget fra en rådden 
institution med en racistisk fortid, nutid og nok også 
fremtid? 


Dyer er ikke revolutionær. Lad os starte der. 

Dyers projekt har aldrig været og vil aldrig være 
revolutionært. Jeg er sympatisk overfor hans 
argument og analyse, også selv om jeg skuffet over 
at hans projekt stopper, hvor det gør. Dyer kan lære 
os noget om, hvad det vil sige at vende blikket mod 
dét, der for mange af os hvide mennesker er usynligt, 
nemlig vores egen hvidhed. Men som det ofte er 
med viden og forskning produceret på det imperiale 
universitet, så stopper festen også der. Dyer giver 

os ingen værktøjer til en materiel dekolonisering af 
universitetet — en omstyrtning af de koloniale logikker 
og ressourcer, som universitetet er bygget på. Nej, 
Dyer, i fællesskab med sine fastansatte kollegaer 

på universitetet, ønsker at undersøge, ønsker at 
kortlægge, ønsker at teoretisere, hvad der foregår i 
den store (h)vide verden. 


Hvis (h)viden? 

Det manglende revolutionære potentiale hos Dyer 
— og andre teoretikere, der beskæftiger sig med 
hvidhed som felt (DiAngelo 2019; Frankenberg 
1993; Fraser & Roediger 1992) for at nævne et par 
stykker — er dog langt fra det eneste kritikpunkt. 
Inden denne her tekst havnede i Hvid til hvid blev 


den læst igennem af nogle af mine kammerater, som 
jeg vil komme mere ind på nedenfor. Det som de 
gjorde mig opmærksom på er, at man ikke kan tale 
om hvidhedsstudier uden at knytte kommentarer til 
1) hvad der ligger til grund for hvidhedsstudier som 
teori og felt og 2) hvilken betydning det har når hvide 
mennesker skriver om hvidhed, og ikke mindst når 
hvide mennesker - som jeg selv - kritiserer andre 
hvide mennesker, der skriver om hvidhed. Ifølge 
Dyer er en central del af hvidhed som struktur, at den 
er usynlig for hvide mennesker — hvide mennesker 
er ikke racially seen, som vi kom ind på tidligere. 
Dyers og andre hvide hvidhedsteoretikeres analyser 
er bare ikke faldet ned fra himlen eller er noget, 

som de har kunnet læse sig til i universitetets tykke 
bøger — deres analyser er et direkte resultat af den 
teoretisering af og modstand mod kolonisering, 
hvidhed og racisme, som BIPOCs verden over 
oplever hver eneste dag. Men hvem står i dag med 
et livstidsprofessorat i filmvidenskab? Hvem bliver 
der i dag skrevet tekster om til et dansk zine om 
hvidhed? De BIPOCs, der lærte Dyer om hvidhedens 
voldelige natur? Næh. 


Jeg kan på mange måder spejle mig selv i denne her 
kritik af Dyer. Min vurdering af Dyers (manglende) 
revolutionære, dekoloniale potentiale er heller ikke 
noget jeg alene har kunnet undersøge mig frem 

til ved at nærstudere Dyer. Min undersøgelse er 

på samme måde et udtryk for det jeg har lært og 

det jeg/vi stadig mangler at lære af og med vores 
kammerater. 


Revolutionært kammeratskab 
Da jeg blot var en lille fortabt sjæl på det store, 
stygge universitet mødte jeg tre kammerater. Vi 

læste alle sammen antropologi, men vi kunne 

ikke forene os med idéen om at skulle ud og 
undersøge og forstå verden (læs: ud og underlægge 
minoriserede grupper antropologiens eksotificerende, 
andetgørende blik), når det, som vi i virkeligheden 
gerne ville forstå var hvad fuck der foregik på vores 
egen institution. Ud af det kom der et projekt, som 
denne anmeldelse i høj grad bygger på. Jeg citerer 
hvad vi skrev i vores forord i 2019: 


Det, at vi har skrevet en kritisk opgave, har ikke 

ændret noget. Universitetet er lige så imperialistisk, 

elitært og ekskluderende som det var før. Revolutionen 
starter ikke med en 3. semesteropgave. Til gengæld har 
processen af at dokumentere den usynliggjorte vold vi 

og vores kammerater oplever under universitetets hvide 
overherredømme, hjulpet os med at holde ud i akademiet og 
styrket vores fællesskaber. Det har været vores midlertidige 
løsning, indtil det hele går ned i flammer. 


Richard Dyer har aldrig lært nogen at kritisere 
institutioner, men han har lært mig, at hvidhed ikke 
må tages for givet, at vi kan gøre whiteness strange 
again. Hvad vi så kan lære hinanden er hvordan vi 
kan kritisere, nedbryde og afskaffe institutioner, der 
opretholder global racial kapitalisme. Spørgsmålet 
om hvide menneskers rolle i kritik, nedbrydning og 
afskaffelse af historiske voldelige institutioner er ikke 
clear cut. Hvad der til gengæld er klart for mig, er at 
de tre kammerater ovenfor har lært mig hvordan vi 
kan skabe og dele viden som kammerater. Hvordan 
vi kan læse sammen, hvordan vi kan lære sammen, 
hvordan vi kan leve sammen. Jeg håber, at jeg har 
kunnet dele lidt af det med dig. Tak for nu og på 
gensyn når det hele går ned i flammer. 


27 


Richard Dyer: Professor i Filmvidenskab, University of Warwick 
White: Essays on Race and Culture 
1997; 1% edition; New York: Routledge, 288 sider 


Bøger af samme forfatter: 


. Heavenly Bodies: Film Stars and Society (1986) 
. The Culture of Queers (2001) 

Kære 
Bror 


Kære bror 


Jeg tænker meget på dig for tiden. Jeg prøver at løse 
det store mysterie om hvordan jeg kan få dig mere 
på benene, så vi kan lave aktivisme sammen. Jeg 
kan ikke slippe hvor dårligt det gik sidst i mors og 
fars baghave efter frokost, da jeg besluttede mig for 
virkelig at ville have dig med og vi frontalkolliderede. 
Shit, det gik dårligt. 


Jeg ville gerne have haft dig med til demo forleden, 
det var den invitation jeg sendte til dig. Så vi kunne 
kæmpe mod racismen sammen, og så du kunne 
mærke kraften, der er i en gadeaktion, for det tror 
jeg ikke du har oplevet før? Det har været nogle 
afgørende oplevelser for mit politiske engagement at 
stå på gaden blandt andre kroppe der kæmper, og 
det går op for mig at jeg ikke ved hvad du har lavet af 
aktivisme, og hvad du er interesseret i, eller måske 
nærmere hvad der holder dig tilbage? Sagt på en 
anden måde: "Hvad frygter du?” Det er et ret intimt 
spørgsmål at stille; og et svar der helt klart lægger op 
til mere tillid og tryghed end der blev tilbudt fra nogen 
af os i baghaven forleden. 


Jeg skriver for at undskylde for at det opdagelsesrum 
blev forpurret dér sidst hos mor og far, hvor vi 

to snakkede og jeg forsøgte at engagere dig i 
boligaktivisme ved at diskutere "Ghettoplanen” og 
mislykkedes med det. I stedet for at engagere et 
fælles diskussionsrum, diskvalificerede jeg dine 
tanker og argumenter på en hoven og straffende 
måde. Det er nok sjældent et virksomt træk at 
skamme en opdagelsesrejse i gang, jeg ville bare 
så gerne have dig med, og gerne med det samme! 
Du er et andet sted end jeg, eller også gør du 

politik på en anden måde, og jeg ville gerne vende 
alle memorybrikkerne på én gang, altså høre dine 
tanker om de her store problemer og hvordan du 
ser dit aktørskab i dem. Jeg ville gerne vide flere 
ting på én gang. Det virker som om du tjekker ud, 
og jeg spekulerer på om du mon har givet op på at 
diskutere politik med mig? 

Det er virkelig stort at kunne snakke religion, 
minder om sommer i Norge og træbådene i bækken, 
hvor meget væg 10 liter maling dækker, karikere 
mor og far der skændes. Vi kan jo godt. Vil du med 
her? For min skyld, for din egen, for omverden. Hvis 
vi hjælpes ad med et tryggere rum fremover kan vi 
lære sammen, styrke os, lade op, også selvom vi 
måske har forskellige drømmescenarier for hvordan 
en retfærdig verden ser ud. Tror du på revolutionen? 
Reform? Hvordan ser vejen dertil ud for dig, og 
ser du vores arbejde, min måde, din måde også 
fremskynde den agenda, virkeliggørelsen af din 
definition af et drømmesamfund? Hvor tilfreds er du 
med verdens tilstand? Vi ved begge at farmors liv og 
råderum vil se anderledes ud uden folkepension, på 
trods af at hun har arbejdet hele livet. Nogle andre 
har høstet den største frugt af hendes arbejde og 
sidder i en villa et sted. Der er nogle grundlæggende 
undertrykkelser i verden, der reproduceres 
systematisk, og de er nogle som vi - du og jeg - kan 
gøre noget ved. Heldigvis. De kan være svære at 
få øje på fordi de fleste af de problematikker ikke 
rammer os selv umiddelbart. 

Jeg ved ikke om du genkender at du og 
jeg priviligeres af selvsamme systematikker, der 
lader farmors chefer gennem tiden bevare deres 
kropslige sundhed og profit, og hun nedslidt 
og med en brøkdel af lønnen? Når ikke det er 
et racistisk motiveret mord, der fanges på film, 


er dynamikkerne måske sværere at få øje på, 

fordi de er inkorporerede og derfor fuldstændigt 
normaliserede. Du og jeg undrer os ikke over ikke 
at blive stoppet på vej hjem. Vi tager det for givet. 
Du og jeg er med stor sandsynlighed ikke de næste, 
der risikerer at blive stoppet i dobbeltstrafzonerne 
på Nørrebro og konstant skal tænke det ind i vores 
færden. Vi kan frit glemme at de er oprettet, og vi 
kan også gå ubekymrede gennem dem. Akut behov 
for forandring tilhører dem, der ikke frit kan glemme. 
Glemsel er en luksus. En luksus der systematisk 
fordeles til nogle. Tryghed er en luksus. Desværre. 
En hælervare. Tryghed bør være en menneskeret, 
men er det ikke. Hvis vi ikke fokuserer på det, er 
det (alt for) nemt at overse. Her går det da meget 
godt. I hvert fald på min matrikel. Vi kan forny vores 
streamingabonnement, mens verden omkring os 
brænder. En betinget dvale. 


Som sagt har gadeaktioner og kollektiv organisering 
været mega vigtige for mit politiske liv og 
engagement, og det ville jeg så gerne vise dig, så 
du kunne få mulighed for selv at: mærke om det gør 
noget. Jeg mistænker at det ville gøre et stort indtryk 
på dig og ville føles kraftfuldt og meningsfyldt. Og 
samtidig skal jeg være parat til at du måske vil gøre 
politik på en anden måde end jeg gør, selvom jeg 
kan mærke at jeg ikke accepterer at vi i så fald ikke 
skulle kunne snakke om hvordan du gerne vil gribe 
det an. Og måske har du gjort dig en masse tanker… 
Vil du dele dem med mig? Jeg håber at du også har 
lyst til at vende politik med mig, og hvis du har, så 
tage ansvar for at bevare fokus på sagerne, ikke 
frustrationen. Så vi kan hjælpes ad med at holde 
øjet på det egentlige mål, at kunne engagere os i 
hinanden, og i verdenen vi er en del af. Jeg sender 

brevet her fordi jeg gerne vil komme tættere på dig, 
og en del af det at være tætte er at snakke om det, 
der optager os. Store kampe mod store politiske 
kræfter er vigtige for mig. Jeg har altid holdt af at 
filosofere med dig om hvad der udgør et stort liv, 

om uretfærdighed, så det her virker som en naturlig 
forlængelse. Har du lyst til at fortælle hvad du tænker 
om det, og hvor du selv er? 


På Dag Hammerskjolds Allé, hvor demoen 

startede, steg tilslutningen til Black Lives Matter- 
demonstrationerne eksplosivt i løbet af de to 
demonstrationer, der var i København. På to uger 
stod der pludselig 20.000 - 30.000 mennesker, 
tredive tusind enkeltpersoner, der havde besluttet 
sig for at dukke op den dag og sige fra over for anti- 
sorthed, politiets voldsmonopol og tilnærmelsesvise 
retslige immunitet. Her var langt flere mennesker end 
jeg havde forventet, og når jeg kiggede rundt lignede 
mange af de fremmødte den umobiliserbare midte: 
folk eller typer jeg aldrig har set til demoer før, og 
som virker satte, komfortable. 

Her var de, fordi de (forhåbentlig) også 
havde fået nok af den systematiske vold mod sorte 
mennesker. Der var Vero Moda-medarbejdere, key 
account managers (i hvert fald en enkelt), gymnasie- 
festudvalget, meget kernefamiliede børnefamilier, 
et par fitness bros, generte boomers, og Peter; 
fars ven Peter var der. Det gjorde mig så glad, 
og både forbløffet og håbefuld at se ham tilslutte 
sig råbene. Jeg tror at der er tusind variationer af 
hvorfor folk stod på gaden den dag, og at se så 
mange tusind mennesker, for hvem det her nok var 
det mest eksplicit politiske de havde foretaget sig 
i deres liv, var rørende. Det var håbefuldt. For det 
må betyde at de på forskellig vis konfronterer sig 


selv med en uhyre kringlet proces, med at vågne op 
fra en privilegeret, komfortabel døs, der muliggør 
systematiske forfordelinger og diskrimineringer. 

Den gigantiske og voksende middelklasse, der 
vedligeholder systemerne. Driftsmedarbejderne. 
Det var dem jeg genkendte på gaden den dag. Jeg 
håber at nogen havde en opvågnen til sig selv som 
et politisk væsen, en aktør med handlekraft, med 
medansvar, en del af et samfund med aktørskab i 
dets forandring eller vedligeholdelse. 

At se Peter den dag, uanset hvad der 
bragte ham dertil, nærede håbet for at vi på tværs af 
motiverende årsager godt kan se at der er noget helt, 
helt galt i den verden vi er en del af, og at vi faktisk 
har mulighed for at gøre noget ved det. Alle mulige 
mennesker, tredive tusind mennesker med forskellig 
erfaring og livssituationer stod på gaden den dag, 
sammen under én fane, og sagde fra over for 
racismen, anti-sortheden og politivolden og mordet 
på George Floyd. Hvis tredivetusind mennesker kan 
blive enige om uretfærdighederne i Floyds død og 
hvad der gjorde den mulig. Hvis tredivetusind gør 
nok refleksion til at begynde at genkende mønstrene 
i dagligdagssituationer, så lidelse ikke skal være 
den komponent, der trænger igennem døsen og 
katalyserer forandring. Hvis vi kan rejse os når det 
brænder, også selvom der kun er ti andre på gaden, 
eller vier den eneste ved middagsbordet, der siger 
fra over for racistiske eller homofobiske udtalelser, 
så kan vi skabe forandring systematisk, og med 
færre tabte menneskeliv som den store inspiration. 
Jeg vil så gerne have dig med i kampen, hvordan du 
end vil gøre den. Der findes politiske kammerater, 
der arbejder på alle mulige måder, som man kan 
organisere sig med. 

Diskussionen sidst blev hurtigt så anstrengt at det 
mislykkedes at høre hinanden. Jeg bliver utålmodig 
med dig, hvilket spejler meget godt hvordan andre 
også har været utålmodige med mig. Det har været 
afgørende at have nogle trygge rum til at udvide mit 
politiske aktørskab. Rum hvor jeg kunne udfordre og 
reflektere, være pinlig og noob - et sted at gå hen, 
når jeg blev kaldt ud eller blev bange og skamfuld. 


Det er virkelig svært at tænke, særligt at tænke 
højt sammen med andre, når der ligger en implicit 
mistillid, skepsis eller pres om at man skal tænke 
nogle bestemte ting. Jeg ville ivrigt gerne springe 
til målet om at opnå entusiastisk tilslutning til min 
idé om fed aktivisme, og fik sprunget en masse 
vigtige mellemstop over. Jeg skal vist arbejde med 
skuffelsen over at vi måske ikke vil kæmpe på den 
samme måde. Her har jeg åbnet mere op for hvor jeg 
er, hvad jeg kæmper med og vil gerne dele mere af 
min rejse, tanker og erfaringer. Den der døs har bidt 
og bider sig fortsat fast: Ift. strukturel undertrykkelse, 
og ift, samtalekultur. Der er meget på spil. 

Måske det store take away her er at jeg 
gerne vil punktere det, give dig en undskyldning 
og at anerkende at det her arbejde er ret sårbart, 
og at komforten — vanen - er så utroligt træg at 
komme igennem. Der er mange følelser på spil, og 
jeg vil gerne kende dig, i stedet for at spole forbi 
usikkerhed, frygt og frustration. Jeg kan heller ikke 
spole dig hurtigt igennem erkendelser eller give 
dig mine i monolog. Jeg genkender at det kræver 
tryghed at gå på opdagelse og dele alle de ufærdige 
og spontane tanker, som ligger på lur når man 
bevæger sig ud på nyt territorium. Jeg genkender 
også at den facon, som jeg har praktiseret, kommer 
fra debatkulturen hjemme, fra skolegården, og fra 


min egen indtrædelse i aktivistiske miljøer - miljøer, 
som trænger til en pædagogisk overhaling pga. det 
vigtige læringsrum, som de er. I stedet er det macho, 
perfektionsperformativt, hvor sårbarhed og tvivl bliver 
udskammet eller man bliver aflyst, så man derfor 
lærer at pakke læringen væk. Det er vel det jeg har 
videreført i vores samtale. Skal vi ikke sige, at jeg 
lover at gøre mig umage med at være nysgerrig 

og erfaringsnær, så vi kan vise os for hinanden og 
snakke mere ligefrem? Jeg glæder mig til at høre 
dine tanker om det her brev. 


Jeg ved at du er klog. Meget endda, og jeg 
glæder mig til at høre flere af dine tanker. Om 
massedemonstrationer, boomer-memes og fars 
madlavning. 


Kæmpe kærlighed fra mig til dig, 
Line 


37 Hvidheden i hvide 
menneskers drukkultur 


Til Halloweenfest i Gellerupparken 

For en del år siden var vi en gruppe af aktivister fra 
det aarhusianske antifascistiske miljø, der holdt en 
halloweenfest i Gellerupparkens beboerhus. Der 
var linet op med et program med forskellige lokale 
kunstnere, drinksbar og bajere i lange baner. I 
løbet af aftenen kom en gruppe af Gellerupparkens 
unge forbi. De ville gerne ind og feste med os, og i 
starten gik det fint, lige ind til det blev bemærket at 
det var en drukfest. De unge gik lige så hurtigt som 
de var kommet, og de gav også en del utilfredse 
kommentarer på vejen ud. | starten forstod jeg ikke 
kritikken. Vi kunne da sagtens feste sammen med 
eller uden alkohol, og vi skulle da bare have det sjovt 
sammen. 

Det var først en del år senere hvor snakken om 
gentrificering af arbejderkvarterer og områder, hvor 
der bor mange BIPOCSs, at jeg begyndte at tænke 
på den aften. Det må sgu egentlig have været super 
fucking invasivt. Jeg mener bare, hvis en hipstercafé 
med alt for dyr kaffe, der rykker ind i vores nabolag, 
kan få os op i det røde felt, så tænk på hvordan det 
må have været at se en gruppe hvide mennesker 
komme og indtage dit nabolag og holde en kæmpe 
drukfest et sted hvor alkohol er en ting, der ikke er 
en del af den lokale kultur. Tænk på hvordan det må 
være at blive ekskluderet fra dit eget nabolag, fordi 
nu har nogle mennesker udefra bestemt sig for at 
ændre normerne, til noget du ikke kan være en del 
af. Pænt fucked ik'? 

BEDES 


Jeg ville ønske at vi havde snakket mere med de unge 
inden vi gik i gang med festen. Jeg ville ønske at vi 
havde lavet festen mere inkluderende for de lokale 
unge, så vi kunne feste sammen, side om side. 

Den aften kunne have været så god og potentielt 
skabt et meget bedre sammenhold i den 
antifascistiske kamp i Aarhus, som der virkelig 

var brug for. Hvis vi bare havde sat vores egen 
entitlement til side, og sat os ind i hvor det var vi 
holdt fest og havde været bedre til at snakke med de 
lokale, om hvilket rum der kunne have været godt for 
os alle sammen. 


Intro 

Det er jo ikke uvant eller ualmindeligt, at der når vi 
på den udenomsparlamentariske venstrefløj mødes 
socialt eller til politiske sammenkomster, optræder 
alkohol og andre rusmidler, og at disse udgør en 
betydelig del af måden vi møder og færdes med 
hinanden på. Vi er i vores miljø aktivister, men også 
bare almindelige mennesker, og vi har sammen 
med alle de politiske kampe vi tager også behov 
for at kunne have det sjovt og afkoble fra ansvaret, 
repressionen, volden og frustrationerne vi også 
oplever. 


Alkohol, joints og andre rusmidler kan tit hjælpe os 

til at opnå denne følelse, og bliver tit de instanser 
man mødes om når man ikke mødes om politisk 
aktivisme. Det er dog desværre langt fra alle i vores 
miljø, der kan være med i disse måder at mødes på, 
og ofte ender disse personer med at blive isoleret og/ 
eller helt ekskluderet fra miljøet. Det er også her hvor 
rusmiddelkulturen kommer til at skabe en distance til 
mange af dem vi som miljø burde være tættere på. 


Dette handler om kulturelle forskelle og om hvordan 
hvide danskeres alkoholkultur bliver set som en ikke 
bare selvfølge, men nærmest urørlig norm, når det 
handler om at mødes socialt. 


Det handler også om at misbrug ofte har en social 
slagside, som oftest rammer marginaliserede miljøer 
i vores samfund. Denne teksts formål er ikke at 

ville afskaffe alkohol i vores miljø eller udskamme 
de mennesker, der gør brug af rusmidler for at 
fungere socialt. Denne teksts formål er mere at 
starte samtalen om hvordan vi kommer tættere 

på de grupper af mennesker, hvis sociale kulturer 
ikke har alkohol og andre rusmidler som socialt 
omdrejningspunkt, og hvordan vi kan være mere 
inkluderende og imødekommende over for dem, der 
rent socialt bliver ramt af misbrug og afhængighed. 


Hvidhed og eksklusion i rusmiddelkultur 

Jeg har selv set den yderste venstrefløjs sociale 
kulturer fra flere perspektiver, både som den der 
indtager dansegulvet, karaokeanlægget, jukeboxen 
og alt andet i rummet i min 10 hestes brandert, og 
senere som den der sidder ædru og kigger på mens 
de fleste af mine hvide venner gør det samme. 
Som sagt foregår sociale sammenkomster på den 
yderste venstrefløj sjældent uden at der er alkohol 
involveret, men ydermere ikke nok med at alkohol 
er det altdominerende omdrejningspunkt i sociale 
sammenhænge, følger der også en hel del normer 
med alkoholen, der meget ofte har den effekt at 
ekskludere de mennesker, der ikke passer ind i 
alkoholkulturen. Der opstår en entitlement hos 

folk der har drukket, om at drukfesten og dens 
deltagere er centrum for alt omkring dem, og at 

alt opmærksomhed og energi automatisk skal 
tilfalde dem. De behøver ikke at respektere andre 
mennesker, for nu er man på druk og kan gøre hvad 
der passer én. Og man kan jo altid komme med 
undskyldningen: "Jamen, jeg var jo bare stiv”, hvis 
man går over stregen. 

Samme normer gælder på mange måder hvidhed. Vi 
(hvide mennesker) er opdraget med en entitlement 
om at vi er centrum for opmærksomhed, og at al 
opmærksomhed og energi automatisk skal tilfalde 
os. Vi behøver ikke at respektere andre mennesker 
og kulturer som ikke er en del af vores, og hvis 

vi går over stregen kan vi jo altid bare bruge 
uvidenhed som undskyldning, altså hvis ikke vi går i 
forsvarsposition. 

Hvide mennesker har skabt vores alkoholkultur, 

og det er ofte tydeligt at denne kultur virker til at 
forstærke hvidhed og ekskludere de mennesker, der 
ikke passer ind i hvidheden. 

Vores drukkultur er noget de fleste hvide danskere 
er opdraget med, og derfor er det ikke normer 

som vi må kæmpe for at tilpasse os eller kæmpe 
imod, hvilket også gør vores alkoholkultur dybt 
ekskluderende over for sådan cirka alle andre end 
hvide mennesker. 


Kan vi skabe et socialt rum, hvor der er plads til 
os alle sammen? 

Ja… kan vi det? For de flestes vedkommende vil 
det nok blive lidt svært. For det ville jo kræve at man 
sætter normen om at bajerne skal flyde før vi kan 
have det sjovt til side. Jeg forstår godt hvorfor det 
her behov er opstået. Vi bliver hele tiden fortalt at vi 
skal være perfekte, at vi ikke må lave fejl, at vi skal 
gøre hvad der bliver sagt, at vi skal følge reglerne. Vi 
må ikke tale for højt eller være for stille. Når mange 
af os på samme tid tager en masse kampe mod et 
undertrykkende system op i vores hverdag, eller 
oplever traumatiserende hændelser, eller ting der 
stresser os, er det selvfølgelig helt naturligt at bare 
have et behov for at koble af og sige fuck det hele. 
Men behøver vi alkohol til det? Ville det ikke være 


rart hvis vi kunne møde hinanden som vi egentlig 
er? At vi kan huske samtalerne vi havde dagen før? 
Om det var god eller dårlig sex? At blive lyttet til? 

At have overskud dagen efter? At være bevidst om 
hvilket rum vi skaber sammen? At lære af hinanden? 
Og rent faktisk se og høre hinanden?! Begge dele 

er hvidhedsproblemer. Idéen om at vi hele tiden 

skal være perfekte, succesfulde og passe ind alle 
steder og leve efter et sæt af regler og normer, som 
er undertrykkende og skadelige. Og så behovet for 
at undslippe disse normer og tage ejerskab over 
vores omgivelser, som vi jo også er opdraget til at tro 
at hvide mennesker har mere ret til end andre. Det 
er tit her alkoholen kommer ind i billedet. For det er 
nemmere at tage plads i et rum, når man har fået lidt 
indenbords. Problemet er bare at man ikke altid er 
bevidst om hvor man tager plads, hvilket rum man 
tager plads i, og om der er plads til andre mennesker 
idet rum man har taget plads i. 


Alkoholen forstærker normerne i samfundet om at 
der er mere plads til nogen end til andre, og nogle 
mennesker er mere værd, har mere ret til at blive 
set og hørt, har ret til at overskride andres grænser, 
og være destruktive over for sine omgivelser. 

Mens andre bliver ignoreret, overset eller direkte 
ekskluderet. 


For hvad med dem, der ikke er vokset op med den 
hvide drukkultur som vi har i Danmark? Hvad med 
dem, der har kæmpet med misbrug igennem deres 
liv? Hvad med dem, der heler fra deres traumer? 
Hvad med dem, hvor fulde mennesker er lig med 
utryghed, skal der ikke også være plads til dem? 
Hvorfor er alkohol så vigtigt for os? Er det bare for 
at man kan styrke og udleve sin ejerskabsfølelse og 

entitlement over sine omgivelser? Hvorfor handler 
snakken om at det skal være en ret at drikke? 

De fleste af os kommer jo nok i vores communities 
fordi det samfund vi lever i ikke er et særligt rart 
sted at være. Mange af os har behov for at hele fra 
vores traumer, skabe en modmagt der giver magt 

til dem som ingen har, give plads til dem der er 
marginaliserede i vores samfund, og generelt tage 
kampen op for et samfund hvor det er rart at være. 
Vi kunne jo starte med at definere det i vores egne 
communities, og give plads til at vores fællesskaber 
kan udforme sig i en retning, der ikke er defineret af 
hvidhed og deraf entitlement, ejerskab, tilpasning og 
alle de andre normer, som vi ofte behøver alkohol for 
at kunne være til stede i. Lad os skabe de frirum og 
de fællesskaber vi faktisk har brug for. 

Oliver Birk Jessing 


Om at vælge side 
og få nye venner 


You are the greatest antiracists. Haven't you, time 
and time again, celebrated the struggle of Martin 
Luther King against segregation? You are the most 
appalled by anti-Semitism. Haven't you sacrificed 
Céline, Barbie, and so many others a million times 
over on the pyres of the public square? You are the 
greatest anti-colonialists. Didn't you prostrate 
yourselves before the courage and abnegation of 
Nelson Mandela? You are the most sensitive to 
Africa's "under-development.” Didn't you pour tons 
of rice into that continent of misery, then advocate 
that the African people should be taught to fish rather 
than simply receive the gift of fish? You are the most 
involved in humanitarian causes. Didn't you sing for 
Africa? You are the greatest feminists. Didn't you 
devote your attention to the fate of Afghan women 
and promise to save them from the Taliban's claws? 
You are the most anti-homophobic. Didn't you rush 
head first to the defense of homosexuals in the Arab 
world? How could we possibly climb to your level? We 
are gnomes, you are giants. 


- Houria Bouteldja i Whites, Jews and Us 


Citatet ovenfor er en opfordring til at kigge dig selv 

i øjnene og spørge om Bouteldjas kritik ikke også 
dækker dig. Jeg føler, at den dækker mig. Hun 

har ret. Men hvad gør vi så, de hvide antiracister? 
Bouteldja svarer selv gennem en kærlig og 
revolutionær opfordring til at tage selvkritikken 
alvorligt. "We are the sum of our acts of cowardice 
and resistance”, skriver hun. Hun håber, at det med 
hjælp fra selvkritikken er muligt at skabe en gensidig 
revolutionær kærlighed mellem den hvide radikale 
venstrefløj og BIPOC (Black, Indigenous and People 

of Colour) grupper. Det er en opfordring som jeg 
synes er smuk, og vil forsøge mit bedste at efterleve 
i denne tekst. 


Noget af det, der kendetegner den radikale 
venstrefløj i Danmark, som jeg er vokset op på, 

er en stor bevidsthed om politiske og strukturelle 
forhold. Vi kan sige, at der er en stærk ideologisk 
antiracisme. Samtidig har det altid været et problem, 
at hvidhed har domineret markant. Det er en blind 
vinkel i vores bevægelser og rum. Det har det også 
været i mit antiracistiske arbejde, som jeg vil fortælle 
om i løbet af teksten. 

Jeg har derudover aftalt at mødes med en 
ven på en café på Vesterbro. Min forhåbning er, at 
kombinationen af vores erfaringer og perspektiver 
kan give et dybere indblik i hvordan hvidhed har 
påvirket vores arbejde og dominerer på den radikale 
venstrefløj. 


Solidaritetens grænser, når de hvide aktivister 
dropper ud 

Jeg tror, at diskussion om hvidhed på den radikale 
venstrefløj er begyndt fordi dens sammensætningen 

i København er begyndt at ændre sig. | dag er der en 
lang række af grupper, der primært består af BIPOCs 
og har et større fokus på racisme i alle dens former. Det 
kunne man senest se til Nørrebro Pride, hvor Folkets 
Park blev forvandlet til en antiracistisk kampplads med 
BIPOCs i front og på scenen. Et scenarie, der for bare 
få år siden var utænkeligt. Prøv selv at lukke øjnene og 
se på sammensætningen til demonstrationerne hvert år 
på 1. marts for årsdagen for Ungdomshusets rydning, 
for bare at nævne et eksempel. Sådan har den radikale 
venstrefløj oftest set ud. 


Men på trods af dette skift er der stadig en stor 
berøringsangst blandt mange hvide aktivister overfor 
BIPOC-grupperne, en stor mangel på kendskab til 
deres arbejde og en afvisning af mange analyser 

og organisationsformer. Det viser sig blandt andet 
ved at mange antifascistiske demonstrationer og 
arrangementer stadig er domineret af hvide. Tidligere 
har det også været svært at mobilisere den hvide 
radikale venstrefløj når fx beboerne i Sjælsmark 
forsøgte at skabe opmærksomhed om deres 
situation. Kigger man på hvem der er venner, og 
hvem der bor i de venstreradikale kollektiver, er det 
endnu tydeligere, at hvidhed stadig dominerer. 


Det er med dette i baghovedet jeg har inviteret min 
ven på kaffe. Da vi mødes, må vi søge ly fra et kraftigt 
regnvejr under en parasol. Vi kommer hurtigt ind på 
vores arbejde med flygtningesolidaritet. 

Min ven var med til at organisere den 
protestaktion, der blev landskendt som Kirkeasyl. 
Omkring 60 irakiske asylansøgere søgte i maj 2009 
tilflugt i først Vor Frue Kirke og senere Brorsons Kirke 
på Nørrebro for at undgå udvisning. De opholdt sig 
inæsten fire måneder i kirken, indtil kirken blevet 
ryddet af politiet i august. Jeg var dengang 17 år og 
deltog i periferien med nogle praktiske ting, men ikke i 
det organisatoriske arbejde. Det er derfor interessant 
for mig at høre, hvad min ven tænker om forløbet. 
"Noget af det interessante ved Kirkeasyl var jo, at der 
var en meget konkret historie. Danmark havde bombet 
Irak, og nu er der irakiske flygtninge i Danmark, derfor 
har vi et ansvar. Det er lidt nemmere at formidle end 
et historisk kolonialt ansvar”, fortæller han. 

Kirkeasyl var for den tid en relativ lang kampagne 
med mange strategiske overvejelser, hvor man 
forsøgte at have en så medievenlig strategi som 

muligt. Der var fokus på at skabe en bred folkelig 
bevægelse, hvor kendte mennesker også udtalte 
deres støtte for at få Hr. og Fru Danmark med på 
vognen. Men på trods af denne strategi blev kirken 
alligevel ryddet med stor brutalitet fra politiet, som 
gik til angreb og slog på aktivister, der fredeligt sad 
i blokade. Det var også for mange voldsomt at være 
tæt på de udvisninger, som skete i kølvandet på 
rydningen. 


"Det var meget hårdt efter kirken blev ryddet. Når jeg 
ser det i forhold til den her snak om hvidhed, er det 
jo meget tydeligt, at os der havde det her privilegium 
i at kunne vælge hvornår vi ville beskæftige os med 
de her ting - for os, der var det et stort slag. Mange 
trak sig efterfølgende, og jeg skiftede selv over til at 
lave klimaaktivisme”, fortæller min ven. 


Mange af aktivisterne følte sig simpelthen udbrændte 
efter Kirkeasyl. 


Jeg har selv oplevet noget lignende med anti- 
deportations arbejde. Mange af os hvide aktivister 
har oplevet, at vi på et tidspunkt får for meget 

eller det bliver for opslidende at møde så mange 
menneskeskæbner, hvor man knytter tætte 

bånd, for efterfølgende at se folk forsvinde ind i 
fængsler, lejre og ombord på fly. Det er selvfølgelig 
udmattende for alle, men når man er hvid, kan man 
ofte vælge det politiske arbejde til og fra. Vores 
venner og kammerater fra lejrene, eller dem som 
ikke har statsborgerskab, må altid leve med denne 
virkelighed. 

Vores erfaringer får mig til at tænke på et interview, 
som jeg for nyligt hørte på Prison University 
Hospital Archives' podcast. Her beskriver den sorte 


amerikanske tænker Frank Wilderson en lignende 
episode i 80'ernes USA. De hvide medlemmer af 
oprørsgruppen The Weather Underground (WU) 

var gået under jorden sammen med folk fra Black 
Liberation Army (BLA) i 1970'erne. Men efter næsten 
10 år under jorden, fortæller Wilderson, begyndte 
de hvide aktivister fra WU at savne deres familier. 
De meldte sig derfor til politiet, og det lykkedes 
mange af dem at undgå straf. Folkene fra BLA 
havde ikke de samme muligheder; de mistede deres 
undergrundsnetværk, og det blev langt sværere 

for dem at holde sig skjult. De folk fra BLA er i dag 
stadig på flugt, i fængsel eller skudt af politiet. 


De to historier fortæller os noget om forskellen 
mellem at være personligt berørt af undertrykkelse 
og så vælge at beskæftige sig med det aktivistisk. 
Der er desværre en tendens til at dem, der ikke er 
personligt berørt, har langt sværere ved at holde ud 
i længden. Derfor kan man måske også se, at hvide 
aktivister på den radikale venstrefløj ofte stopper 
med at lave aktivisme i slutningen af deres 20'ere, 
fordi det bliver byttet ud med lønarbejde, kernefamilie 
og andelslejligheder. 

Måske kan det fortælle noget om 
grænserne for solidaritet. En grænse som vi skal 
være informeret af og arbejde med. Vi kan nemlig 
heller ikke være tjent med en bevægelse, hvor folk 
brænder ud. 


Kigger jeg tilbage på mig selv, har aktivisme måske 
for mig været en måde at fornægte min mangel på 
personlige erfaringer med undertrykkelse. Det har 
været en måde for mig at træde ind i et revolutionært 
rum, som jeg ikke har været tvunget til at være i. 

Jeg forestiller mig, at mange deler denne erfaring. 

Jeg tror det ofte har den konsekvens, at personlige 
erfaringer med undertrykkelse ikke får en særlig stor 
betydning på den radikale venstrefløj. Det opfattes 
derimod ofte som upolitisk eller politisk på en forkert 
måde. Det kan man fx se når erfarne hvide aktivister 
har kritiseret nyere BIPOC-grupper i offentligheden 
for ikke at tænke strategisk nok eller være for 
udiplomatiske i deres udtryk. 

Hvem er aktivisterne egentlig? 

Jeg blev mobiliseret til at lave antiracistisk arbejde 
ud fra ønsket om at bekæmpe den iboende vold 

i vores politiske og økonomiske systemer. Jeg så 
grænsepolitikken som det klareste eksempel på 
denne vold. Samtidig havde jeg svært ved at forstå, 
hvordan racisme også var en del af hverdagen 

og min hverdag. Hvordan den måde jeg var 
organiseret på - med andre hvide aktivister i en tæt 
sammensluttet gruppe - var med til at opretholde 
en hvid politisk dominans. Jeg var på den måde 
typisk for en venstrefløj, der har haft en tendens at 
beskæftige sig med emner, der ikke berører ens 
egne personlige erfaringer. 


Min antiracistiske gruppe var inspireret af og en 

del af No Borders-bevægelsen. Et løst sammensat 
europæisk netværk, hvor en verden uden politiske 
grænser er målet. Vi var på en måde klar over, at 
der var stor forskel på vores ideologi og praksis. 

Det kunne man blandt andet se i de meget ulige 
magtforhold, der var tydelige mellem os hvide 
aktivister og de flygtninge og migranter, som vi 
arbejdede sammen med. Vi forsøgte at kritisere 
denne ulighed ved at spørge hvem de egentlige 
aktivister egentlig var, da vi så flygtninge og 
migranters grænsekrydsende handlinger som 
politiske i sig selv. De var konkret med til at nedbryde 
grænserne; det var vi ikke. Derfor identificerede vi 
de migranter og flygtninge, som rent faktisk krydsede 
grænserne, som de egentlige No Borders-aktivister. 


Men det var svært at videreføre disse tanker i 
praksis i komplicerede situationer som fx en uofficiel 
flygtningelejr i Nordfrankrig, hvor størstedelen bor 
på gaden eller i besatte hus og politiet konstant 

chikanere alle. Eller bare hjemme i København, 
når man skal skaffe penge. Resultatet var derfor 
oftere, at de hvide aktivister blev white saviours. 
Det kan man fx stadig se i det mere etablerede 
arbejde, når hvide aktivister skaber en politisk 
bevægelse omkring dem selv som selvopofrende 
helte, men ikke kan tage imod kritik fra de folk, 
som deres arbejde handler om. Eller når det kun 
er de hvide, der er ansatte og BIPOCs, der er 
frivillige. Men det kan også foregå på et mere 
subtilt plan. 


Her tænker jeg også på min egen aktivisme, 

hvor jeg tog til Nordfrankrig for at hjælpe til i den 
førnævnte uofficielle flygtningelejr. Vi, de hvide 
aktivister, havde i denne situation stor indflydelse 
på hvilken politik der dominerede, og hvordan 
arbejdet foregik. Det skete selvom det var imod 
vores intention. Det skete også på trods af, at vi 
var unge hvide middelklassepunkere, der ikke 
forstod meget af, hvad der foregik. I hvert fald ikke 
før efter nogle måneders intenst arbejde, hvorefter 
vi så hurtigt brændte ud og forsvandt igen. Det 
gjorde jeg i hvert fald. 


Vores kritik dengang, om hvem de egentlige 
aktivister var, handlede om at sætte fokus på hvis 
politiske handlekraft, der var i fokus. Men vi talte 
ikke meget om, hvordan selve grænsesystemet var 
præget af en kolonial fortid og globale racehierarkier. 
Vi forsøgte at bekæmpe racismen som et eksternt 
system og arbejdede imod den logik, som staten 
forsøgte at opretholde gennem grænser, pas 

og politi. Men vi var blinde for, hvor systematisk 
racismen var en del af os selv, vores eget arbejde og 
vores bevægelse. 


Det var derfor også provokerende for mig, da jeg 

på en aktivistlejr for migrationspolitik i sommeren 
2012 blev konfronteret med, at nogen syntes det 

var et problem, at lejrens deltagere var så hvide - 
også blandt aktivisterne. Det var ikke kun en kritik 
af, at der ikke var nok flygtninge med på lejren. De 
introducerede mig for racegørelses (hvordan ens 
krop gøres til udtryk for en bestemt race) betydning 
for det antiracistiske arbejde. Et spørgsmål, der for 
dem skulle stå ved siden af spørgsmålet om grænser 
og opholdsgrundlag. Jeg var ikke specielt begejstret 
for den her kritik. Jeg var ikke direkte uenig, men 

jeg syntes det var et større problem, at vi var så få, 
og at lejren i det hele taget føltes som en fiasko. 

Jeg var altså farveblind i min kritik. Det vil sige, jeg 
fokuserede på andre problemer, der også var vigtige, 
måske for at undgå at forholde mig til kernen af 
denne kritik: den politiske bevægelse, som jeg er en 
del af og har brugt så meget tid på, havde og har et 
problem med hvidhed. 


Når de hvide ved bedst 

Tilbage på caféen taler min ven og jeg mere om 
rydningen af kirken og om en diskussion, der opstod 
natten efter. Politiet rykkede den 13. august kl. 01:30 
ind i Brorsons Kirken for at anholde irakerne. Der 
blev hurtigt sendt en sms-kæde rundt, og ca. 200 
aktivister mødte op for at forsøge at stoppe politiet. 
De mange hvide aktivister satte sig i en blokade for 
at holde bussen tilbage. Politiet gik, som skrevet 
ovenfor, meget voldsomt til værks mod den helt 
fredelige blokade og mange fik tæsk og peberspray. 


Min ven fortæller mig, at der efter rydningen var en 
stor gruppe af lokale unge mandlige BIPOCs, som 

også havde hjulpet til omkring Kirke Asyl, og var 
vrede over rydningen. Når nu "Gandhi- metoden” 
havde slået fejl om natten, ville de gerne lave 
optøjer. Men de hvide aktivister fra Kirke Asyl mente 
ikke, at det var strategisk klogt med brændende biler 
i gaderne, og kontaktede derfor en række personer i 
deres netværk for at stoppe optøjerne. 

Min ven var med til at tale imod optøjerne dengang, 
men er i dag i tvivl om det var det rigtige at gøre. 
Han forklarer: "Altså, det Kirke Asyl handlede om var 
jo at få ophold for de her irakere, og sætte fokus på 
Danmarks ansvar for Irakkrigen. Samtidig var vi jo en 
stor gruppe hvide aktivister, der var med til at fratage 
en anden udsat gruppe deres politiske subjektivitet 
ved at forhindre dem i at protestere, fordi vi mente, at 
vi havde det strategiske overblik. Vi forhindrede det. 
Og jeg kunne mærke at efter al den her debat, og 

da det hele var faldet til ro efter to dage, der sad jeg 
derhjemme, og i det øjeblik var jeg klar til at brænde 
byen ned, men der var det jo for sent.” 


Min vens historie får mig til at overveje hvordan 
den politik vi laver, ikke altid har den ønskede 
effekt, og hvordan det også hænger sammen 

med vores hvidhed. Hvis politiske handlekraft 

var det egentlig, som aktionen omkring Kirke 

Asyl endte med at styrke? De hvide aktivisters 

og deres samvittighed over for en racistisk dansk 
flygtningepolitik, eller de mennesker der dagligt 
må leve med konsekvenserne af denne strukturelle 
racisme? Det er ved at stille den slags spørgsmål, 
at spørgsmål om racegørelse og racisme kan 
skære igennem og skabe nye perspektiver. Det er 
noget, som mine BIPOC-kammerater har lært mig. 


Kritikkens grænser 

Efter noget tid kommer min ven og jeg ind på, at 
mange af de udfordringer, som der var i forbindelse 
med Kirke Asyl, også er tydelige i dag. Samtidig 
har situationen ændret sig, og det er ikke længere 
den hvide radikale venstrefløj, der har monopol på 
at være "aktivisterne”. Vi taler derfor om, hvorfor 
venstrefløjen stadig er så hvid, og hvad vi kan 

gøre for at åbne vores steder op på den radikale 
venstrefløj. En af de ting vi ser som et stort problem, 
er en række myter om vores BIPOC-kammerater. 


En af myterne er, at dem, der taler om race ikke har 
et fokus på klasse. Denne myte udspringer i høj grad 
af den mediedækning, der har været af aktivistiske 
strømninger de seneste par år. Hvilket også hænger 
sammen med, at popkulturen i stigende grad har 
indoptaget feministiske og antiracistiske paroler 
uden at inkludere et antikapitalistisk perspektiv. 

Det frustrerende er, at grupper som Marronage og 
Freedom of Movements, der har argumenteret for at 
forene de to perspektiver, alligevel bliver beskyldt for 
ikke at tale om klasse. Måske sker det, fordi de har 
kritiseret den hvide radikale venstrefløjs hvidhed. Det 
har nok gjort, at mange på den radikale venstrefløj 
ikke har taget tiden til at undersøge, hvad vores 
kammerater rent faktisk har skrevet og sagt, men i 
stedet været fortørnet over at blive kritiseret. 


En anden myte er, at de hvide aktivister ikke længere 
er velkomne i de antiracistiske bevægelser. Denne 
sidste myte fik landsdækkende medieomtale efter, 

at Black Lives Matter (BLM) DK havde arrangeret 

en af de største demonstrationer i Danmark siden 
Klimatopmødet i 2009. Demonstrationen var 
organiseret af sorte, og sorte blev opfordret til at gå 

forrest i demonstrationen, der protesterede mod anti- 
sort racisme i USA og Danmark. Demonstrationen 
bestod dog i overvejende grad af hvide. 
Demonstrationens budskab forbandt politibrutaliteten 
i USA med grænsepolitikken og politiets daglige 
chikane i Danmark. 


Efterfølgende startede der en mediehetz mod 
talspersonen for BLM i Danmark, Bwalya Sørensen. 
Den handlede om, at sorte var blevet opfordret til at 
gå forrest under demonstrationen. Men kigger man 
nærmere på konflikten udsprang den første artikel 
af en kontrovers om, hvem der skulle arrangere 

en BLM-demo i Aalborg. Det venstreorienterede 
medie med tilknytning til Enhedslisten, Solidaritet, 
var med til at starte mediehetzen ved at skrive en 
kritisk artikel, fordi de var sure over, at aktivister fra 
København ville bestemme over en demonstration i 
Aalborg. Bagefter fulgte en landsdækkende og dybt 
racistisk mediehetz mod Sørensen. 


Historien er relevant for os, fordi den for mig 

viser, at venstrefløjen endnu ikke har valgt side i 
spørgsmålet om racisme. I stedet døde solidariteten 
i et misforstået ideal om altid at være kritiske over for 
hinanden. Men vi må tænke over hvem kritikken altid 
rammer. Problemet er, at kritikken har sine grænser 

i det store billede, og det er vigtigt, at vi forsvarer 
vores BIPOC-kammerater når de angribes, selv når 
det gør ondt. 


Den franske filosof Jean-Paul Sartre er et 
overraskende eksempel på dette. Han er måske 

den person, der bedst symboliserer den hvide 
europæiske humanisme i dag. Houria Bouteldja 
nævner, at Sartre i 1970'erne skrev et kort forsvar for 


den palæstinensiske terrorgruppe Sorte September. 
Sorte September slog under Olympiaden i Munchen i 
1972 11 israelske atleter og en tysk politibetjent ihjel. 
Bouteldja skriver, at det må have været vanskeligt 
for Sartre at skrive det forsvar. Det tror jeg også. 
Men, som hun skriver, forstod han dengang, at de 
undertryktes eneste våben nogle gange er terror. Det 
kunne han forstå, fordi han forstod at se ud over den 
konkrete store uretfærdighed i tilfældige israelske 
atleters død, og i stedet fokuserede på den endnu 
større uretfærdighed imod palæstinenserne. Han 
valgte i dette tilfælde at opgive sin hvide humanisme 
og vælge side. 


Tiden er en anden i dag. Jeg fremhæver ikke 
Sartres forsvar for at idealisere ham eller volden han 
forsvarer. I stedet vil jeg fremhæve behovet for at 
fokusere på de afgørende kampe, især i spørgsmål, 
der så let fordrejes og hetzes i medierne. 


Netmediet Solidaritet gjorde det modsatte, da de 
prioriterede en konflikt mellem Aalborg og København 
frem for at vise solidaritet med BLM. De gjorde deres 
egne følelser om at føle sig overset eller tromlet til 
historiens centrum. De glemte, at sorte stemmer 
næsten aldrig får taletid, at sorte menneskers liv 
stadig ikke regnes for værdifuldt, at det her handler 
om bekæmpelsen af et globalt racehierarki og racial 
kapitalisme, og ikke er en fejde mellem provinser. De 
lod sig blænde af myten om, at de hvide ikke må være 
med, når det eneste Black Lives Matter Danmark 
nogensinde har bedt om, er at tale på deres egne 
vegne. Solidaritets kritik bliver her et eksempel på den 
oplevelse mange af vores BIPOC-kammerater har, når 
de skal interagere med den hvide radikale venstrefløj. 
De møder kun kritik og sjældent opbakning. 

Vi har brug for vores nye venner 

I starten af teksten citerede jeg også Bouteldja, der 
med sin præcise kritik udstiller den hvide venstrefløjs 
hykleri. De erfaringer, som jeg har beskrevet, 
bekræfter Bouteldjas kritik af, at selvom den hvide 
radikale venstrefløj "ved bedst”, er vi ikke altid de 
bedste antiracister eller aktivister; ej heller ved vi 
bedst, når det kommer til stykket. Det kan skyldes, 
at vi sætter vores egne erfaringer som aktivister i 
centrum, eller at vi får andre muligheder i livet, og 
derfor vælger kampen fra i det lange løb. Det kan 
skyldes, at vi simpelthen ikke forstår problemernes 
omfang og vores egen rolle i dem. Det kan skyldes, 
at vi tror vi ved bedst, og derfor kritiserer nogen 

for at gøre tingene på en anden måde. Det kan 
opsummeres med, at det at være hvid og det at 
være antiracist har det med at modarbejde hinanden. 
Det skyldes, at hvidheden er racismens "uskyldige” 
lillebror, "der blot kigger på”. 


Vi har i stedet brug for at venstrefløjen også selv 
afspejler den verden, vi ønsker. Vi har brug for en 
radikal venstrefløj, der bekæmper sin egen hvidhed 
og altid er solidarisk. Vores BIPOC-kammerater 

er allerede i gang med dette arbejde og har gjort 
det længe. De guider og kritiserer os; peger på 

de steder, hvor vi er blinde. Derfor er det også 
nødvendigt, at vi er solidariske med dem. 

Vi skal forsvare dem, når de angribes i 
medierne, på Facebook, på gaden og i hverdagen, 
og vi skal støtte op om deres kampe, fordi de også 
er vores kampe. Og vi behøver ikke at stoppe her. 
Vi har også brug for at skabe flere nye venner. For 
hvis vi virkelig er interesseret i at rive systemet 
ned, har vi brug for at åbne vores huse, kollektiver, 


vennegrupper, ressourcer og dele ejerskab og 
beslutningskraft. 


Solidaritet er en svær størrelse. Det er svært at 
træde tilbage og lade andre tage ordet, føre kampen 
og arrangere demonstrationen. Det er sværere at 
arbejde sammen, når man ikke ligner hinanden, 

har den samme baggrund eller er enige om alt. 
Solidaritet har aldrig været let. Et opråb til solidaritet 
har heller aldrig betydet, at hvide ikke var velkomne. 
Der er forskel på at støtte op om hinanden og blive 
væk. At støtte op, men træde et skridt tilbage, er 
værdifuldt og nødvendigt. At blive væk, er at vende 
ryggen til uretfærdigheden, og holde fast i sine 
privilegier. Og jeg tror først, at det er når vi gør noget 
for hinanden, der er svært, at den revolutionære 
solidaritet kommer frem. 


Tekster som blandt andre har inspireret denne tekst 


. Houria Bouteldja. 2017: Whites, Jews and Us - Toward a 
Politics of Revolutionary Love, semiotext(e) 


Teksten der provokerede mig på aktivistlejren i 2012 er fra Kil 
Ja Kim. 2005: The White Anti-Racist is an Oxymoron 


Magasinerne, der har været med til at revolutionere den 
radikale venstrefløj, og altid kan anbefales Marronage 1, 2 og 
3. 2017: kan købes i Spidsroden på Nørrebro 





61 


Lil 


Sammen 
kan vi 


Min vej til og med hvidhedsarbejde? har ikke været 
nem, og det tror jeg ikke, at det er for nogen. Det er 
ikke rart at kigge på racisme, og det er ikke rart at 
se på hvordan det er forbundet med én selv. For mig 
er det slet ikke rart at kigge indad og mærke mine 
følelser, når jeg har brugt hele mit voksenliv på at 
flygte fra dem. Så før jeg kan tage jer med på mit 
hvidhedsarbejde, kræver det at jeg fortæller jer om 
min vej til et liv i bedring. 


I mit møde med et af landets 12-trins fællesskaber 
lærte jeg, at jeg lider af en sygdom kaldet 
afhængighed.? Det betyder for mig, at jeg har et indre 
tomrum, som jeg desperat har forsøgt at udfylde 
med ting udefra. Om det er stoffer, sex eller penge, 
så har jeg måttet erkende, at det ikke var muligt at 
udfylde tomrummet selv. Jeg blev foreslået de 12 trin 
som løsning i samarbejde med en sponsor og greb 
chancen. I trinarbejdet blev det tydeligt for mig, at 
jeg har levet et liv styret af frygt, og at jeg manglede 
evnen til at acceptere personligt ansvar. Jeg måtte 
starte med at lære at leve livet på en ny måde. 


Da jeg først forstod afhængighed som en sygdom, 
blev det også klart for mig, at jeg måtte tilgå 
antiracistisk arbejde på en anden måde, end jeg 
hidtil havde gjort. For ligesom afhængighed, så trives 
racisme bedst i mig, når jeg ikke tager ansvar. Da 





1 Når jeg taler om hvidhedsarbejde taler jeg primært om at 
forholde mig til, at jeg er racegjort som hvid, og hvordan det giver 
mig en masse fordele i den verden som vi lever i, og hvordan det 
skader racegjorte brune og sorte mennesker. 


2 På engelsk og i nogle danske kontekster bruger man 
ordet "addiction” om sygdommen, og man omtaler en person med 
sygdommen for en "addict”. 

jeg til min store begejstring møder Gail K. Goldens 
12 trin, Hvidt privilegium som afhængighed, forstod 
jeg pludselig, at jeg er afhængig af hvide privilegier. 
Jeg er afhængig af den magt og de fordele, som jeg 
er blevet givet som racegjort hvid, og jeg vil som 
udgangspunkt ikke give afkald på de goder. Endnu 
engang har jeg måttet erkende, at jeg er styret af 
frygt - rædselsslagen for hvad der vil ske med mig, 
hvis jeg ikke har mine privilegier. Hvem er jeg uden, 
og er den person overhovedet værd at elske? Frygt 
er for mig oftest uhåndgribelig, men min oplevelse 
er, at når jeg tør at italesætte den, så kan jeg bedre 
håndtere den. 


Frygt er abstrakt. Frygt skal ses i øjnene før den 
kan afmonteres. Punkteres. 


Som jeg har lært af 12-trins fællesskabet, kan 
alle defekter erstattes med et åndeligt princip, 

så når jeg aktivt vælger at se frygten i øjnene og 
aktivt vælger at være modig, så bliver jeg beriget 
på mere end et personligt plan. Jeg bliver også 
det menneske, som jeg inderst inde er, som 
rummer uendelig meget kærlighed over for mine 
medmennesker. Jeg får et større liv. 


Det sagt, så kan det hele ikke gøres på én dag. Vi 
lærte ikke at udøve racisme på én dag, så derfor 
er det heller ikke muligt at skille sig af med det på 
én dag. Sammen kan vi aflære, forstå og lære på 
ny. Sammen kan vi aktivt arbejde på at blive bedre 
medmennesker, for ingen vil have racisme på sig. 
Dette er uanset hvor vi hver især er - der er ikke 
tale om konkurrence, at bestå eller blive kureret. 
Så længe man har et ønske om at skille sig af med 
sine mønstre kan vi sammen hjælpes ad med at 


gøre op med racisme. Bare for i dag, og så prøver 
vi igen i morgen. 


Jeg tror på at hvidhedsarbejde og al anden form 
for bedringsarbejde skal gøres sammen i et kærligt 
og omsorgsfuldt fællesskab. Jeg har håb for at det 
er muligt, og at en af måderne at gøre det på er 
gennem de 12 trin. Jeg ved i hvert fald af erfaring, 
at så længe jeg følger denne vej, så jeg har intet at 
frygte. 





Bemærkning: 

I respekt og takt med fællesskabernes traditioner, vil jeg gerne slå 
fast at alt hvad der er blevet skrevet og analyseret i dette skriv, er 
på personlige vegne og ikke programmets. Hvis du er interesseret 
i at vide mere om de allerede eksisterende 12-trinsprogrammer, 
foreslår jeg at du selv opsøger møderne, da det er fuldt 
tilgængeligt for alle uanset køn, race, seksuel orientering, politisk, 
religiøs eller ikke-religiøs overbevisning samt økonomisk situation 
(dvs. det er gratis). 


Oversat af Lil Bentsen Wachmann 


Af Gail K. Golden 


Hvidt privilegium 65 
som afhængighed” 


I kraft af at vi begynder at forstå institutionel racisme, 
begynder vi at kunne se, hvordan racegjorte ikke- 
hvide? mennesker kan blive gjort syge af endeløse 
og vedholdende angreb på deres eksistens. Vi lærer 
om internaliserede racemæssig underlegenhed”, 

og den byrde det er for racegjorte ikke-hvide 
mennesker. Vi begynder at forstå, hvilken indvirken 
racisme har på den fysiske, psykiske og økonomiske 
sundhed hos racegjorte ikke-hvide mennesker. 


Vi er mindre vant til at tænke over internaliseret 
racemæssig overlegenhed, og måderne hvorpå det 
at være en del af en dominerende kultur skaber sin 
egen sygdom - hvidt privilegium. Følgende punkter 
er nogle foreløbige observationer af forvrængede 
tanker og følelser forårsaget af internaliseret 
racemæssig overlegenhed”: 


1... Vores ideer om hvad der er ”normalt” er meget 
kulturspecifikt; på måder vi ofte ikke ser. 


2. Vi har en overdreven tro på, at vores egne ideer 
og meninger er de eneste gyldige, som derfor 





8 Golden anvender betegnelsen "people of color” om sorte 
og brune mennesker, og "those of us who are white” om hvide, 

og jeg har valgt at anvende Marronages oversættelse "racegjorte 
ikke-hvide” og "racegjorte hvide”, da jeg mener det omfatter koncep- 
tet af at racismen har racegjort os alle og at det skal synliggøres i 
sproget også. 


4 Golden forsøger at tale om internaliseret adfærd hos hhv. 
sorte og brune mennesker (underlegenhed) og hvide mennesker 
(overlegenhed). Når noget er internaliseret, er det noget vi bliver 
tillært systematisk og ikke altid selv er opmærksomme på, men som 
i dette tilfælde er et resultat af racisme. 


5 Golden forsøger at definere begrebet "internaliseret race- 
mæssig overlegenhed” med syv punkter, der er karakteriserende 
hos racegjorte hvide mennesker. 


ofte reducerer racegjorte ikke-hvide menneskers 
ideer og meninger. (Hvid er rigtig”) 


3. Vi haren følelse af berettigelse”, som kan skabe 
en overdreven følelse af forargelse, når vores 
forventninger skuffes. 





4. Selv de af os, der er engagerede i social 
retfærdighed, føler at vi kan vælge og vrage 
hvornår og hvor vi skal sige fra, når vi ser 
racistisk opførsel. 


5. Vi føler os skyldige for vores deltagelse i et 
racistisk samfund og ønsker ofte, at vores 


skyld skal blive lindret af racegjorte ikke-hvide 
mennesker. 


6. Vi har en tendens til at diskutere med racegjorte 
ikke-hvide mennesker hvorvidt deres oplevelser 
er sande eller ej. Denne tendens er et af de 
ultimative udtryk for den overdrevne tro på, at 


vores ideer og meninger er de eneste gyldige, 
som nævnt ovenfor (punkt 2). 


7. Vi racegjorte hvide mennesker, som regner os 
selv som succesfulde, har en tendens til at tro 
at vi har opnået vores succes gennem hårdt 
arbejde og skærpet fokus. Vi ser sjældent, at. 
ufortjente fordele forbundet med hvidhed har 
bidraget til vores velstand. 





6 Oversat fra udtrykket "White is Right”. 


T Kommer af det engelske ord entitlement, som i denne 
kontekst betyder at man føler en særlig ret til noget i modsætning til 
andre. 

Ved at tænke på ovenstående punkter, der 
karakteriserer internaliseret racemæssig 
overlegenhed, og på hvilke måder, som vi ikke 
formår at opgive denne adfærd, er jeg begyndt at 
tænke på Hvidt Privilegium som en afhængighed. 
Ifølge American Society of Addiction Medicine "(..) 
er kendetegn ved afhængighed en svækkende 
adfærdskontrol, trang, manglende evne til 
afholdenhed, og en mindsket anerkendelse af 
betydelige problemer i ens adfærd og interpersonelle 
forhold. Ligesom andre kroniske sygdomme kan 
afhængighed involvere tilbagefald og bedring. Uden 
behandling eller engagement i bedringsaktiviteter er 
afhængighed progressiv.” 


I et racistisk samfund nyder racegjorte hvide 
mennesker passivt fordelene ved hvidhed. Vi behøver 
ikke gøre noget særligt for at systemet fortsætter 

med at arbejde til vores fordel. Men vi nyder bestemt 
fordelene, uanset om nydelsen er bevidst eller 
ubevidst. Og jeg tror, at vi er psykologisk afhængige af 
fordelene ved privilegier. Vi har tendens til at fastholde 
adfærd, der understøtter ulighed, på trods af de 
negative konsekvenser, som vi er opmærksomme på. 


Hos AA taler man om stinkin' thinkin”É, Dette refererer 
til den forvrængede tankeproces, som leder til et 
vanedannende brug af et stof. Som jeg har foreslået 
ovenfor, er det min holdning, at racegjort hvide 
mennesker tænker på en forskruet måde om race, 
magt og privilegier, udover deres psykologiske 
afhængighed af de følelser og fordele, som magt og 
dominans indgyder i dem. 





8 Begrebet anvendes ikke på samme måde i Danmark, 
men kan bedst oversættes som ”sløje tanker”. 


Alligevel har vi som racegjorte hvide individer et valg. 
Vi kan vælge fornuften i antiracistiske handlinger og 
tænkning. Men på grund af magtens vanedannende 
karakter tror jeg, at vi er nødt til at forpligte os til 

et liv med aktivt, intentionelt bedringsarbejde?, på 
samme måde som alkoholikere altid skal arbejde 
med ædruelighed. Addicts, der har dedikeret sig til 
bedringen, arbejder kontinuerligt med deres program 
for at vedligeholde fremgang. De kan ikke antage 

at det er et arbejde, der kan ”færdiggøres”. Det er 
derimod et program, der skal leves. 


AA har trin til at opnå bedring. Jeg foreslår at vi 
racegjorte hvide mennesker begynder at tænke 
seriøst over at overvinde vores afhængige forhold til 
magt, dominans og privilegier, og jeg foreslår vores 
egne 12 trin i et livslangt bedringsarbejde: 


1. Vi indrømmede, at vi var magtesløse over for 
vores socialisering i et racistisk samfund. 


2. Vi kom til at tro, at opgøret med racisme?” kan 
genskabe vores sunde fornuft. 


3. Det blev vores overbevisning, at vi ikke kunne 
gøre dette arbejde alene, og tog en beslutning 


om at acceptere lederskab fra racegjorte ikke- 
hvide mennesker. 


9 Oversat fra begrebet recovery, som også betyder at 
genoprette. I 12-trinsfællesskaber oversættes "we do recover"” til 
"vi kommer i bedring”, hvilket derfor har fokus på bedring uden at 
negligere genoprettelsesarbejde. 


10 På engelsk siger man "to undo racism”, hvilket bedst kan 
forklares på dansk som "at gøre op med racisme”. 

4. Vi lavede en søgende og frygtløs moralsk 
opgørelse over vores medvirken i racistisk politik 
og praksisser. 


5. Vi begynder at adressere disse fejl ved at lære 
og ved at formidle korrekt verdenshistorie. 


6. Vi lover at uddanne os selv og organisere os i 
opgøret med racisme, for altid at stå til ansvar 
over for racegjorte ikke-hvide mennesker. 


7... Vi anerkender at dette er en livslang proces. Det 
er en levevej som må ledes af Undoing Racism 
Principles”. 


8. Vi dedikerer os til at forstå hvordan internaliseret 
racistisk overlegenhed har ødelagt vores tanker 
og antagelser, og arbejder for at få vores klare 
tænkning tilbage. 


9. Som racegjorte hvide mennesker har vi været 
blinde over for racismen i vores familier, skoler 
arbejdspladser, trossamfund, og vi vil gøre vores 
bedste for at adressere disse fejl, hvor det er 
muligt. Hvis vi er ledvogtere” (fx kontrollerer 
adgang til ressourcer), vil vi arbejde for at fordele 
disse ressourcer mere retfærdigt. 





10. Vi beslutter os for at lære at hylde vores egen 
kultur, så vi ikke udnytter andres kultur. 





11 En ledvogter (engelsk gatekeeper) er en person, der 
kontrollerer adgang til noget. Kurt Lewin bruger det første gang til at 
beskrive, hvordan medieindhold og nyheder i høj grad må tænkes 
at være bestemt af en række ledvogtere, enten formelle regler eller 
levende aktører, der bestemmer om en nyhed bliver valgt til eller 
fra. 

11. Vi vil opsøge viden om hvordan racisme opstod, 
så vi kan forbedre vores bevidsthed om de til 


tider usynlige strukturer, der opretholder racisme. 


12. Vi dedikerer os til at videreføre vores 
antiracistiske budskab til andre hvide mennesker. 


Racisme dehumaniserer og antiracisme humaniserer. 
Der er mange udfordringer ved at konfrontere vores 
afhængighed til magt og privilegier. At gøre op med 
racisme er hårdt, men det giver os liv. Der er reelle 
belønninger for at arbejde for at komme sig efter 
vores afhængighed af hvide privilegier.” 


"Alle idéer i dette værk er lært og inspireret af The People's 
Institute for Survival and Beyond (PISAB). PISAB er et nationalt 
og internationalt kollektiv af antiracistiske, multikulturele 
organisatorer og undervisere dedikeret til at bygge en effektiv 
bevægelse for social transformation. Deres 2,5 dages workshop, 
Undoing Racism, er en livsændrende introduktion til antiracistisk 
tænkning og organisering. Få mere information og donér hos 
pisab.org. 


Gail K. Golden er uddannet i social rådgiver og arbejder som 
klinisk direktør hos VCS Inc. i New City, som har fokus på mental 
sundhed og social retfærdighed. Hun er også en del af Rockland 
Immigration Coalition og har været med til at starte Anti-Racist 
Alliance. 


For mere information og for at læse den originale tekst, besøg 
antiracistalliance.com og goldenwrites.com. 


O Gail Golden 2011. 


Teksten er blevet godkendt til oversættelse og trykt med passende 
kreditering og donation til PISAB. 


En stor tak skal lyde til alle dem, der har hjulpet 
med at få dette zine til at ske, og til alle dem, der 
inspirerer og er tålmodige med os. 

